
	1.
	Noteikumu projekts
 Vēja elektrostacijas ekspluatācijas prasības
	Iebildums
Latvijas Dabas fonds (LDF) sniedz iebildumus un ierosinājumus Noteikumu projektam (Projekts). Kopumā atzinīgi vērtējama un ilgi gaidīta šī Projekta izstrāde. Tomēr norādām, ka Projekts ir vispārīgs un nenodrošina efektīvu putnu un sikspārņu aizsardzību. Ir nepieciešams ņemt vērā DAP izstrādātās vadlīnijas un šajos MK noteikumos paredzēt, ka izvērtējumi notiek saskaņā ar tām.
Projekta publiskā apspriešana notiek reizē ar saskaņošanu. Uz pareizās kārtības apiešanu Valsts Kanceleja jau iepriekš ir norādījusi. Lūdzam ievērot saskaņošanas kārtību un to rīkot pēc Publiskās apspriešanas.
Piedāvātā redakcija
-
	Madara Merle

	2.
	Noteikumu projekts
IV. Dabas aizsardzības prasības
	Iebildums
Aicinām papildināt VES ekspluatācijas noteikumus ar prasību apturēt vēja parka darbību putnu migrācijas periodā, ja vēja parks atrodas tiešā putnu migrācijai nozīmīgu teritoriju tuvumā.
Piedāvātā redakcija
-
	Madara Merle

	3.
	Noteikumu projekts
24. Ja atzinumā, akcepta lēmumā vai tehniskajos noteikumos konstatēta potenciāla nelabvēlīga ietekme uz kritiski apdraudētu un stipri apdraudētu dienas plēsīgo putnu sugu, vēja elektrostaciju aprīko ar iekārtām, kas veic konkrētās putnu sugas identificēšanu un atpazīšanu vismaz 500 metru attālumā reālajā laikā un aptur vēja elektrostacijas darbību vai samazina darbības ātrumu.
	Iebildums
Neatbalstām un lūdzam pārstrādāt Projekta 24. punktu. Nav pieļaujams, ka šajā punktā ir minētas tikai kritiski un stipri apdraudētās plēsīgo putnu sugas. Ņemt vērā tikai šādu šauru loku ar sugām, turklāt neņemot vērā sugu populāciju tendences, nav saskaņā ar Eiropas Savienības dabas direktīvu būtību, kas ir saistoši arī Latvijai. Aicinām iekļaut visas apdraudētās sugas, iekļaujot arī jutīgās. Tāpat ir jāiekļauj Latvijā aizsargājamās sugas.
Attiecīgo punktu ir nepieciešams papildināt tā, lai tas attiektos arī uz esošajām VES, kurām atzinumi vai tehniskie noteikumi vairs netiks izstrādāti, paredzot VES operatora pienākumu veikt ietekmi uz vidi mazinošus pasākumus, ja ir konstatēts būtisks kaitējums.
Piedāvātā redakcija
24.1. Ja ietekmes uz vidi novērtējumā konstatēta potenciāla nelabvēlīga ietekme uz aizsargājamas vai apdraudētas putnu sugas populāciju, vēja elektrostaciju aprīko ar automātiskām putnu atpazīšanas un identificēšanas iekārtām, kas darbojas vismaz no 500 metru attālumā reālajā laikā un aptur vēja elektrostacijas darbību vai samazina darbības ātrumu.
 
24.2. Ja vēja elektrostacijas darbības laikā tiek konstatēta potenciāla nelabvēlīga ietekme uz aizsargājamu vai apdraudētu putnu sugu, vai konstatēta tās bojāeja VES darbības dēļ, operators VES aprīko ar automātiskām putnu atpazīšanas un identificēšanas iekārtām, kas darbojas vismaz no 500 metru attālumā reālajā laikā un aptur vēja elektrostacijas darbību vai samazina darbības ātrumu, kā arī veic citus pasākumus, lai novērtu turpmāku kaitējumu.
	Madara Merle

	4.
	Noteikumu projekts
26. Ja atzinumā, akcepta lēmumā vai tehniskajos noteikumos konstatēta potenciāla nelabvēlīga ietekme uz sikspārņu sugām un vēja elektrostaciju darbībai minētajos dokumentos nav izvirzītas stingrākas prasības, vēja elektrostacijas darbību laika periodā no 1. jūnija līdz 15. septembrim aptur no saulrieta līdz saullēktam, ja izpildās visi šie kritēriji:
	Iebildums
Neatbalstām 26. punktā minēto apstākļu iekļaušanu šajos noteikumos, jo tas neatbilst sikspārņu populāciju aktivitātei un sadursmes riskiem katrā konkrētā gadījumā. 26. punktu ir nepieciešams papildināt, lai tas attiektos arī uz esošajām VES, kurām atzinumi vai tehniskie noteikumi vairs netiks izstrādāti. Jāparedz arī iespējamā reakcija, ja apstākļi mainās: respektīvi, ja sākotnēji nelabvēlīga ietekme nav konstatēta, bet vēlāk, VES darbības laikā tā ir novērota. Noteikumos ir jāiekļauj VES operatora atbildība un pienākums reaģēt uz VES ekspluatācijas laikā konstatētiem apstākļiem, kas var arī nesaskanēt ar sākotnējo atzinumu. Tāpat ir nepieciešams monitorings VES ekspluatācijas laikā, lai varētu pielāgot ietekmi mazinošus pasākumus laika gaitā.
 
Piedāvātā redakcija
Ja IVN, atzinumā, akcepta lēmumā vai tehniskajos noteikumos, kā arī VES ekspluatācijas laikā konstatēta potenciāla nelabvēlīga ietekme uz sikspārņu sugām, VES operatoram ir pienākums reaģēt un veikt ietekmi uz vidi mazinošus pasākumus, tostarp apturēt turbīnu darbību atbilstoši minētajos dokumentos aprakstītajiem apstākļiem un rekomendācijām.
 
	Madara Merle

	5.
	Noteikumu projekts
28. Elektroenerģijas ražotājs sniedz dienestam atskaiti par iepriekšējā gada vēja elektrostaciju darbības apturēšanas statistiku atbilstoši šo noteikumu 24. un 26. punkta prasībām (datumu, laiku, apturēšanas ilgumu).
	Iebildums
Aicinām papildināt 28. punktu, pie monitorējamiem datiem iekļaujot arī automātisko atpazīšanas un identificēšanas iekārtu tehniskos parametrus un ievāktos datus un meteoroloģiskos datus.
Piedāvātā redakcija
-
	Madara Merle

	6.
	Noteikumu projekts
30. Dabas aizsardzības pārvalde reizi piecos gados veic kumulatīvās ietekmes novērtējumu uz vēja elektrostaciju darbības ietekmēto kritiski apdraudēto un stipri apdraudēto putnu sugu populācijām un izstrādā priekšlikumus ietekmes samazināšanai vai kompensēšanai, ja tādi nepieciešami. Ekspluatācijas perioda monitoringa programmā tiek ietverti skaitliski rādītāji, pie kuriem ietekme uz populāciju uzskatāma kā kritiska. Monitoringa rezultāti tiek publicēti Dabas aizsardzības pārvaldes tīmekļvietnē. Veicot jaunu vēja elektrostaciju ietekmes uz vidi novērtējumu, ņem vērā Dabas aizsardzības pārvaldes monitoringa rezultātus. Ja monitoringa rezultāti liecina, ka ir sasniegti monitoringa programmā noteiktie kritiskās ietekmes rādītāji vai pastāv būtiskas kumulatīvās ietekmes risks, ietekmes uz vidi novērtējumā nosaka papildu prasības ietekmes novēršanai, samazināšanai vai kompensēšanai.
	Iebildums
Atbilstoši iebildumiem attiecībā uz 26. punktu, prasām 30. punktā iekļaut plašāku tvērumu attiecībā uz putnu sugām. Prasām arī iekļaut Dabas aizsardzības pārvaldes tiesības prasīt apturēt VES darbību, ja tiek konstatēts kaitējums vai sasniegti kritiski putnu un sikspārņu monitoringa rādītāji.
 
Piedāvātā redakcija
Dabas aizsardzības pārvalde reizi sešos gados veic kumulatīvās ietekmes novērtējumu uz vēja elektrostaciju darbības ietekmēto aizsargājamu vai apdraudēto putnu un sikspārņu sugu populācijām un izstrādā priekšlikumus ietekmes samazināšanai vai kompensēšanai, ja tādi nepieciešami.
Ekspluatācijas perioda monitoringa programmā tiek ietverti skaitliski rādītāji, pie kuriem ietekme uz populāciju uzskatāma kā kritiska. Monitoringa rezultāti tiek publicēti Dabas aizsardzības pārvaldes tīmekļvietnē. Veicot jaunu vēja elektrostaciju ietekmes uz vidi novērtējumu, ņem vērā Dabas aizsardzības pārvaldes monitoringa rezultātus. Ja monitoringa rezultāti liecina, ka ir sasniegti monitoringa programmā noteiktie kritiskās ietekmes rādītāji vai pastāv būtiskas kumulatīvās ietekmes risks, ietekmes uz vidi novērtējumā nosaka papildu prasības ietekmes novēršanai, samazināšanai vai kompensēšanai, un šādā gadījumā Dabas aizsardzības pārvaldei ir tiesības prasīt apturēt VES darbību uz noteiktu laiku līdz prasību izpildei.
	Madara Merle



